Nele-Liis Vaiksoo

Nele-Liis Vaiksoo (sündinud 16. märtsil 1984 Tallinnas) on eesti laulja ja muusikalinäitleja.

Lapsepõlv ja haridus
Nele-Liis Vaiksoo on õppinud aastatel 1990–2002 Westholmi gümnaasiumis muusika süvaõppega klassis ja lõpetanud 2005. aastal Tallinna Vanalinna Täiskasvanute Gümnaasiumi. Ta on lõpetanud 1999. aastal Tallinna Muusikakooli klaveri erialal (õpetaja Kaja Frischer). Õppinud laulmist Aarne Saluveeri, Ester Lepa, Ludmilla Issakova, Zoja Hertzi ja Maikeni juhendamisel. 

Kuueaastaselt hakkas ta laulma ETV laste laulustuudios Ave Kumpase käe all. ETV tütarlastekooriga esines ta 1990. aastatel paljudes ETV telesaadetes ning konkurssidel ja kontsertidel nii Euroopa riikides kui ka Iisraelis, USA-s ja mujal. 

Soololauljana saavutas Nele-Liis Vaiksoo 2000. aastal Eesti Televisiooni lauluvõistlusel "Laulukarussell" neljanda koha, esitades finaalis Olav Ehala "Näkilaulu".

Töö ja looming
Enne teatritöö algust 1998. aastal osales Nele-Liis Vaiksoo eeskätt lavastuslikes ETV laste- ja muusikasaadetes. Tema muusikalidebüüt oli Rodgersi/Hammersteini "Kuningas ja mina" (1998), kus ta kehastas haaremis üht kuninga naist. Suurem roll, naispeaosa Sarah, järgnes 2000. aastal Steinmani/Kuntze muusikalis "Vampiiride tants". Sestsaadik on Vaiksoo mänginud paljudes muusikalides pea- või kõrvalosi, aga näidelnud ka mitmes draamalavastuses. 

pisi|Nele-Liis Vaiksoo Pipi Pikksuka rollis (2013)
2008. aasta sügisest kuni 2010. aasta kevadeni töötas Nele-Liis Vaiksoo Saksamaal Oberhauseni muusikateatris. Seal laulis ta Sarah' rolli muusikalis "Vampiiride tants" igapäevatööna kuni kaheksa etendust nädalas. Eestisse naasmise järel järgnesid peaosad rahvusooperi Estonia muusikalis "Pipi Pikksukk" ja Vanemuise teatri lavastuses "Mary Poppins" jm. Muusikalis "Hüljatud" on Vaiksool õnnestunud mängida nii 2001. aastal Georg Malviuse lavastuses Tallinna Linnahallis (Cosette'i rollis) kui ka alates 2017. aastast Samuel Harjanne lavastuses Vanemuise teatris (Fantine'i rollis) ning selle värskendatud koosseisuga versioonis alates 2023. aastast.Muusikal „Hüljatud“ naaseb viieks etenduseks lavale Vanemuise teatri koduleht. 13.11.2023.Muusikal „Hüljatud“ naaseb kolmeks etenduseks lavale Vanemuise teatri koduleht. 05.09.2024.

Solistina on Vaiksoo esinenud koos nii suurte orkestrite kui ka kammerlike ansamblitega. 2007. aastal alanud koostööst Mart Sanderi ja tema Bel-Etage Svingorkestriga on sündinud nii rahvusvahelisi sõukavasid ja kontserte kui ka kodumaiseid telesaateid ja heliplaadistusi. 2012. aastast tänini teeb ta koostööd helilooja ja pianisti Olav Ehalaga, nad on andnud üle saja ühise kontserdi. Nende 2014. aasta kontserdikavas "Väike suvemuusikal", kus tegi kaasa ka näitlev laulja Lauri Liiv, võis kuulda nii eesti kui ka maailma filmi- ja teatrimuusika paremikku. 2023. ja 2024. aastal esines ta koos Lauri Liivi, Johan Randvere ja Märt Avandiga kontserdikavas "Kolm meest ja naine", millega anti ajastu läbilõige Eesti teatri- ja kontserdilavadel kõlanud muusikahittidest.Lauri Liiv: lõbusaid lugusid on ajapikku kogunenud päris värvikaid ERR Menu, 10.02.2024. 

Tartu kui Euroopa kultuuripealinna ürituste raames oli Vaiksoo üks soliste veebruaris 2024 Otepääl toimunud "Talveöö laulupeol"Vabariigi aastapäeva sündmused jõuavad kodudesse ERR-i kanalite vahendusel ERR Menu, 22.02.2024. ning esines ka 2024. aasta augustis kontsertlavastuses "Ellujäämise kunstid ristteel".Pildid peaproovist: kontsertlavastus "Ellujäämise kunstid ristteel" ERR Menu, 03.08.2024.

Ta on osalenud muusikalistes meelelahutussaadetes "Su nägu kõlab tuttavalt" (TV3, 2013 – 4. koht ja 2018 – 3. koht) ning "Maskis laulja" (TV3, 2024; Kiisu roll, 4. koht). 2002. aastal oli ta ETV "Laulukarusselli" saatejuht.

Tema esituses on lauluvõistlustel kõlanud ka selliseid laule, mille kaasautor ta on. Näiteks 
 lauluvõistlusel "Uus laul 2023" esitas ta laulu "Lubadus" (autorid Peter Põder, Raul Krebs, Nele-Liis Vaiksoo, Allan Kasuk), mis jõudis poolfinaaliUus laul 2023. Viimased poolfinaali edasipääsejad Agentuuri Fenix Adventure koduleht. 01.05.2023.;
 konkursil Eesti Laul 2024 esitas ta laulu "Käte ümber jää" (autorid Peter Põder, Allan Kasuk, Nele-Liis Vaiksoo ja Marek Sadam), mis saavutas kolmanda koha.

Vaiksoo on lugenud või laulnud dublaaži Disney Stuudio animafilmidele “Rapuntsel” (nimiosa), “Lõvikuningas” (Nala), "Lammutaja Ralf", "Lumekuninganna 2" jm.

Helisalvestised
 2002. aastal välja antud plaadil "Family. We Are Family" laulab ta koos Kaire Vilgatsi, Maikeni, Bert Pringi, Lauri Liivi ja Lauri Pihlapiga. 
 2008. aastal ilmus tema ja Rolf Roosalu jõulualbum.
 Detsembris 2013 ilmunud sooloalbumiga "Mina" tähistas Vaiksoo oma muusikalikarjääri 15. aastapäeva. 
 2021. aastal ilmus Vaiksoo ja tema poja album "Valguses ja varjus", mis on pühendatud laulutekstide autorile Leelo Tunglale.Nele-Liis Vaiksoo oma uuest albumist: avaldamise idee sündis tänu kahele väga olulisele laulule Raadio Elmar koduleht, 15.12.2021.Anu Saagim. Hommikusöök staariga. Nele-Liis Vaiksoo: kui sa tead raskusi, millest su laps on üle saanud, ja siis ta teeb midagi vapustavat, lööb see sind täiesti pahviks Õhtuleht.ee, 20.12.2022.

Mullaketrajad
Nele-Liis Vaiksoo ja Lauri Liivi algatusel asutati 2023. aasta suvel peamiselt poplauljatest ja muusikalinäitlejatest sõpruskonna rahvatantsurühm Mullaketrajad, mille eesmärk on koos tantsides saavutada tantsupeokõlblik tase ning osaleda 2025. aasta tantsupeol. Rühma juhendab Nele-Liisi vend Raul Markus Vaiksoo. Tantsijate seas on peale rühma loojate veel näiteks Kalle Sepp, Tanja Mihhailova-Saar, Mikk Saar, Bert Pringi, Susan Lilleväli, Anne Veesaar, Silver Laas, Reigo Tamm, Piret Krumm jt.Tuntud eestlased pürgivad oma loodud rahvatantsurühmaga tantsupeole ERR Menu, 31.10.2023.Aigi Viira. Kamp täienes! Tähtede rahvatantsutrupiga Mullaketrajad liitus ooperitenor Reigo Tamm! Õhtuleht.ee, 02.09.2024.

Isiklikku
Nele-Liis Vaiksoo isa Raul Vaiksoo on arhitekt ja ema Liia Vaiksoo on olnud rahvusooperi Estonia kostüümiala töötaja. Tema vend Raul-Markus Vaiksoo on tantsuõpetaja.

Filipiinidelt pärit näitleja Rommel Singsoniga on tal poeg Ron Jonathan (sündinud 2004). 

Alates 2017. aastast on Vaiksoo elukaaslane jurist Mihkel Nukka, neil on ühine tütar Loore Maria (sündinud 2020).Katariina Ratasepp. Nele-Liis Vaiksoo viis kihlatuga kokku õnnelik juhus: Mihkli tulek minu ellu õpetas, et alati ei pea üksi kangelast mängima Pere ja Kodu, 05.11.2020.

Ironmani hea eeskuju saadik
Nele-Liis Vaiksoo oli valitud 2022. aastal Ironman Estonia hea eeskuju saadikuks.Raudne teekond 2022 Ironman Estonia koduleht. Vaadatud 10.03.2025. Selle raames läbis ta juunis 2022 Paides triatloni sprindiversiooni (750 m ujumist, 20 km jalgrattasõitu ja 5 km jooksu)Fotod ⟩ Elu esimese triatloni finišisse rühkinud Nele-Liis Vaiksoo: ratta ja jooksuga pean veel kõvasti tööd tegema! Postimees/Elu24, 06.06.2022. ning augustis 2022 Tallinnas poolpika Ironmani triatloni (1,9 km ujumist, 90 km jalgrattasõitu ja 21,1 km jooksu).Nele-Liis Vaiksoo Ironmanist: ma olin nagu ühe puujalaga piraat ERR Eeter, 09.08.2022.

Lavarolle
<tr valign=top><td>
 1998 – "Kuningas ja mina" (koor, kuninga haarem)
 2000 – "Tanz der Vampire" (Sarah, uuesti Oberhausenis 2008)
 2001 – "No, No, Nanette" (kooris)
 2001 – "Les Misérables" (Cosette, dublant)
 2002 – "Miss Saigon" (Kim, uuesti 2004 Saksamaal ja Luksemburgis, koor ja Kimi dublant)
 2003 – "Aida" (Amneris, dublant)
 2003 – "Oliver!" (Bet)
 2004 – "Crazy for You" (kooris)
 2005 – "Tuhkatriinu" (Tuhkatriinu)
 2005 – "Cats" ("Kassid", Jemima)
 2005 – "Georg" (kooris)
 2005 – "West Side Story" (Maria)
 2006 – "Fame" (Serena)
 2007 – "Tutvumiskuulutus" (Claire)
 2007 – "Phantom" (Christine'i ema)
 2011 – "Pipi Pikksukk" (Pipi)
<td>
 2011 – "Mary Poppins" (Mary Poppins)
 2012 – "Suveunistused" (Belle)
 2013 – "Shrek" (Fiona)
 2017 – "Magamistubades" (Jana)
 2017 – "Patuste õhtusöök"
 2017 – "Kaera Jaan ja kadunud lambad" (Kytti)
 2017 – "Pruutneitside suur saladus"
 2017 – "Les Misérables" (Fantine)
 2018 – "Kaunitar ja koletis" (Babette)
 2019 – "West Side Story" (Rosalia)
 2019 – "Põhjaneitsi", rokkooperi kontsertettekanne (Põhjaneitsi)
 2021 – "Une Mati unejutt" (Madli, ettekandja)
 2023 – "Lotte ja kadunud jõuluvana" (köha)
 2024 – "Prohvet ja idioot" (viis rolli)
 2024 – "Kinky Boots ehk kirglikud kontsad" (Nicola)
 2024 – "Vanamehe muušikal" (Vanaeit)
 2025 – "Seto odüsseia" (Kalypso)

 Viited 

Välislingid
 Helen Arusoo. 16aastane Nele-Liis on väga enesekindel noor daam, ei karda ta suurt lava ega näkku puurivaid kaameraid (SLÕL) Eesti Päevaleht, 23. jaanuar 2001
 "Minu teine mina. Raul ja Nele-Liis Vaiksoo" ETV, 4. mai 2018
 Katariina Ratasepp. Nele-Liis Vaiksoo viis kihlatuga kokku õnnelik juhus: Mihkli tulek minu ellu õpetas, et alati ei pea üksi kangelast mängima Pere ja Kodu, 5. november 2020

Kategooria:Eesti lauljad
Kategooria:Eesti dublaažinäitlejad
Kategooria:Sündinud 1984